Document ID: 32011D0314

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Μαΐου 2011
σχετικά με την τεχνική προδιαγραφή διαλειτουργικότητας για το υποσύστημα «Διεξαγωγή και διαχείριση της κυκλοφορίας» του διευρωπαϊκού συμβατικού σιδηροδρομικού συστήματος
[κοινοποιηθείσα υπό τον αριθμό Ε(2011) 3099]
(Κείμενο που παρουσιάζει ενδιαφέρον για τον ΕΟΧ)
(2011/314/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2008/57/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τη διαλειτουργικότητα του κοινοτικού σιδηροδρομικού συστήματος (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Σύμφωνα με τις διατάξεις του άρθρου 12 του κανονισμού (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με τη σύσταση Ευρωπαϊκού Οργανισμού Σιδηροδρόμων (2), ζητείται από τον Ευρωπαϊκό Οργανισμό Σιδηροδρόμων (εφεξής «ο Οργανισμός») να διασφαλίζει την προσαρμογή των Τεχνικών Προδιαγραφών Διαλειτουργικότητας (εφεξής «ΤΠΔ») στην τεχνική πρόοδο, στις εξελίξεις της αγοράς και στις κοινωνικές απαιτήσεις, καθώς και να προτείνει στην Επιτροπή τις τροποποιήσεις που κρίνει αναγκαίο να επέλθουν στις ΤΠΔ.
(2)
Με την απόφαση C(2007) 3371, της 13ης Ιουλίου 2007, η Επιτροπή έδωσε στον Οργανισμό εντολή-πλαίσιο για την εκτέλεση ορισμένων εργασιών με βάση την οδηγία 96/48/ΕΚ του Συμβουλίου, της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας (3) και την οδηγία 2001/16/ΕΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, σχετικά με τη διαλειτουργικότητα του συμβατικού διευρωπαϊκού σιδηροδρομικού συστήματος (4). Με βάση τους όρους της εν λόγω εντολής-πλαισίου, ζητήθηκε από τον Οργανισμό η αναθεώρηση της ΤΠΔ που θεσπίστηκε με την απόφαση 2006/920/ΕΚ της Επιτροπής, της 11ης Αυγούστου 2006, σχετικά με την τεχνική προδιαγραφή διαλειτουργικότητας για το υποσύστημα «Διεξαγωγή και διαχείριση της κυκλοφορίας» του διευρωπαϊκού συμβατικού σιδηροδρομικού συστήματος (5).
(3)
Στις 17 Ιουλίου 2009, ο Οργανισμός εξέδωσε τέσσερις συστάσεις με αντικείμενο τους επιχειρησιακούς κανόνες για το Ευρωπαϊκό Σύστημα Διαχείρισης της Σιδηροδρομικής Κυκλοφορίας (ERTMS) (ERA/REC/2009-02/INT), την αναθεώρηση του Παραρτήματος ΙΣΤ των ΤΠΔ Διεξαγωγής και διαχείρισης της κυκλοφορίας (ERA/REC/2009-03/INT), την αναθεώρηση του Παραρτήματος Κ της ΤΠΔ Διεξαγωγής και διαχείρισης της κυκλοφορίας για τον συμβατικό σιδηρόδρομο (ERA/REC/2009-04/INT), και τη συνέπεια προς την οδηγία 2007/59/ΕΚ όσον αφορά τις ικανότητες του μηχανοδηγού αμαξοστοιχίας (ERA/REC/2009-05/INT), αντιστοίχως. Αυτές οι τέσσερις συστάσεις κατέληξαν στο σχέδιο απόφασης της Επιτροπής για την τροποποίηση των αποφάσεων 2006/920/ΕΚ και 2008/231/ΕΚ σχετικά με τις ΤΠΔ Διεξαγωγής και διαχείρισης της κυκλοφορίας, επί του οποίου, στις 25 Φεβρουαρίου του 2010, γνωμοδότησε θετικά η επιτροπή του άρθρου 29 παράγραφος 1 της οδηγίας 2008/57/ΕΚ.
(4)
Στη σύσταση που εξέδωσε ο Οργανισμός στις 7 Μαΐου 2010 (ERA/REC/03-2010/INT) προτείνονται περαιτέρω τροποποιήσεις της ΤΠΔ Διεξαγωγής και διαχείρισης της κυκλοφορίας για τον συμβατικό σιδηρόδρομο, οι οποίες αφορούν, μεταξύ άλλων, την ορατότητα της αμαξοστοιχίας (οπίσθιο άκρο), τα στοιχεία ταυτοποίησης αμαξοστοιχιών, και τη συνέπεια με την οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (6).
(5)
Για λόγους σαφήνειας και απλούστευσης, είναι σκόπιμο να αντικατασταθεί η απόφαση 2006/920/ΕΚ.
(6)
Η ΤΠΔ του Παραρτήματος δεν θα πρέπει να απαιτεί τη χρήση εξειδικευμένων τεχνολογιών ή τεχνικών λύσεων, εκτός αν αυτό είναι απολύτως αναγκαίο για τη διαλειτουργικότητα του διευρωπαϊκού συμβατικού σιδηροδρομικού συστήματος.
(7)
Τα θέματα εφαρμογής της ΤΠΔ του Παραρτήματος και συμμόρφωσης προς τα σχετικά σημεία αυτής της ΤΠΔ πρέπει να καθοριστούν σύμφωνα με σχέδιο εφαρμογής, του οποίου ζητείται η επικαιροποίηση από κάθε κράτος μέλος όσον αφορά τα σημεία για τα οποία το κράτος αυτό είναι υπεύθυνο.
(8)
Σήμερα, η σιδηροδρομική κυκλοφορία διεξάγεται με βάση υφιστάμενες εθνικές, διμερείς, πολυεθνείς ή διεθνείς συμφωνίες. Είναι σημαντικό να μην εμποδίζουν οι συμφωνίες αυτές την τρέχουσα ή τη μελλοντική πρόοδο προς τη διαλειτουργικότητα. Προς τον σκοπό αυτό, είναι αναγκαίο να εξετάσει η Επιτροπή τις συμφωνίες αυτές, προκειμένου να εξακριβώσει αν η ΤΠΔ του Παραρτήματος χρειάζεται να αναθεωρηθεί αναλόγως.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 29 παράγραφος 1 της οδηγίας 2008/57/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται η τεχνική προδιαγραφή διαλειτουργικότητας (ΤΠΔ) του Παραρτήματος, για το υποσύστημα «Διεξαγωγή και διαχείριση της κυκλοφορίας» του διευρωπαϊκού συμβατικού σιδηροδρομικού συστήματος.
2. Η ΤΠΔ του Παραρτήματος της παρούσας απόφασης ισχύει για το υποσύστημα Διεξαγωγή και διαχείριση της κυκλοφορίας, όπως αυτό περιγράφεται στην ενότητα 2.4 του Παραρτήματος ΙΙ της οδηγίας 2008/57/ΕΚ.
Άρθρο 2
1. Ο Οργανισμός δημοσιεύει στον ιστότοπό του τους καταλόγους κωδικών που αναφέρονται στα Μέρη 9, 10, 11, 12 και 13 του Προσαρτήματος ΙΣΤα.
2. Ο Οργανισμός τηρεί τους καταλόγους κωδικών που αναφέρονται στην παράγραφο 1 επικαιροποιημένους και ενημερώνει την Επιτροπή σχετικά με την εξέλιξή τους.
Η Επιτροπή ενημερώνει τα κράτη μέλη σχετικά με την εξέλιξη αυτών των κωδικών μέσω της επιτροπής του άρθρου 29 της οδηγίας 2008/57/ΕΚ.
Άρθρο 3
Μέχρι τις 31 Δεκεμβρίου του 2013, εάν όχημα, όπως ορίζεται στο άρθρο 2 στοιχείο γ) της οδηγίας 2008/57/ΕΚ, πωλείται ή μισθώνεται επί χρονικό διάστημα που υπερβαίνει τους έξι μήνες και εφόσον παραμένουν αμετάβλητα όλα τα τεχνικά χαρακτηριστικά του με βάση τα οποία εγκρίθηκε η θέση του σε χρήση, είναι δυνατή η μεταβολή του Ευρωπαϊκού Αριθμού Οχήματος (ΕΑΟ - EVN) με νέα εγγραφή του οχήματος σε μητρώο και ανάκληση της πρώτης εγγραφής.
Εφόσον αυτή η νέα εγγραφή αφορά κράτος μέλος άλλο από εκείνο της πρώτης εγγραφής, ο φορέας ο αρμόδιος για τη νέα εγγραφή μπορεί να ζητήσει αντίγραφο της τεκμηρίωσης της προγενέστερης εγγραφής.
Η εν λόγω μεταβολή του ΕΑΟ δεν θίγει την εφαρμογή των άρθρων 21 έως 26 της οδηγίας 2008/57/ΕΚ όσον αφορά τις διαδικασίες αδειοδότησης.
Οι διοικητικές δαπάνες της μεταβολής του ΕΑΟ βαρύνουν τον αιτούντα τη μεταβολή του ΕΑΟ.
Άρθρο 4
Εντός έξι μηνών από την έναρξη ισχύος της ΤΠΔ του Παραρτήματος, τα κράτη μέλη κοινοποιούν στην Επιτροπή τους τύπους συμφωνιών που αναφέρονται στη συνέχεια, εφόσον δεν έχουν ήδη κοινοποιηθεί με βάση την απόφαση 2006/920/ΕΚ.
1)
εθνικές συμφωνίες μεταξύ των κρατών μελών και σιδηροδρομικών επιχειρήσεων ή διαχειριστών υποδομής, οι οποίες έχουν συναφθεί σε μόνιμη ή σε προσωρινή βάση και ήταν απαραίτητες λόγω της πολύ ειδικής ή τοπικής φύσεως της συγκεκριμένης υπηρεσίας μεταφοράς·
2)
διμερείς ή πολυμερείς συμφωνίες μεταξύ σιδηροδρομικών επιχειρήσεων, διαχειριστών υποδομής ή αρχών για την ασφάλεια, με τις οποίες επιτυγχάνονται σημαντικά επίπεδα τοπικής ή περιφερειακής διαλειτουργικότητας·
3)
διεθνείς συμφωνίες μεταξύ ενός ή περισσοτέρων κρατών μελών και τουλάχιστον μίας τρίτης χώρας, ή μεταξύ σιδηροδρομικών επιχειρήσεων ή διαχειριστών υποδομής κρατών μελών και τουλάχιστον μίας σιδηροδρομικής επιχείρησης ή ενός διαχειριστή υποδομής τρίτης χώρας, με τις οποίες επιτυγχάνονται σημαντικά επίπεδα τοπικής ή περιφερειακής διαλειτουργικότητας.
Άρθρο 5
Κάθε κράτος μέλος επικαιροποιεί το εθνικό σχέδιο εφαρμογής της ΤΠΔ, το οποίο καταρτίζει σύμφωνα με τις διατάξεις του άρθρου 4 της απόφασης 2006/920/ΕΚ. Το επικαιροποιημένο σχέδιο εφαρμογής καταρτίζεται όπως προβλέπεται στο Κεφάλαιο 7 του Παραρτήματος της παρούσας απόφασης.
Κάθε κράτος μέλος διαβιβάζει το επικαιροποιημένο σχέδιο εφαρμογής στα υπόλοιπα κράτη μέλη και στην Επιτροπή, το αργότερο έως τις 31 Δεκεμβρίου 2012.
Άρθρο 6
Η απόφαση 2006/920/ΕΚ της Επιτροπής καταργείται από την 1η Ιανουαρίου 2012.
Άρθρο 7
Η παρούσα απόφαση εφαρμόζεται από την 1η Ιανουαρίου 2012.
Ωστόσο:
1)
Το Προσάρτημα ΙΣΤ εφαρμόζεται από την 1η Ιανουαρίου 2012 έως τις 31 Δεκεμβρίου 2013.
2)
Το Προσάρτημα ΙΣΤα εφαρμόζεται από την 1η Ιανουαρίου 2014.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 12 Μαΐου 2011.

Labels: 7
8